นายกฯ คาด ศบค. เคาะคลายล็อก นักธุรกิจเข้าไทย สัปดาห์หน้า-ยันกักตัวทหารสหรัฐฯ 14 วัน
พล.อ.ประยุทธ์ จันทร์โอชา นายกรัฐมนตรี คาด ศบค. เคาะมาตรการคลายล็อก กลุ่มนักธุรกิจต่างชาติเข้าไทย สัปดาห์หน้า พร้อมยันกักตัวทหารสหรัฐฯ 110 นาย เข้าฝึกในไทย 14 วัน ตามมาตรการคุมเข้ม "โควิด"
พล.อ.ประยุทธ์ จันทร์โอชา นายกรัฐมนตรี คาด ศบค. เคาะมาตรการคลายล็อก กลุ่มนักธุรกิจต่างชาติเข้าไทย สัปดาห์หน้า พร้อมยันกักตัวทหารสหรัฐฯ 110 นาย เข้าฝึกในไทย 14 วัน ตามมาตรการคุมเข้ม "โควิด"
4 ส.ค. 2563

พล.อ.ประยุทธ์ จันทร์โอชา นายกรัฐมนตรี และรมว.กลาโหม ในฐานะผู้อำนวยการศูนย์บริหารสถานการณ์โควิด-19 (ศบค.) คาดว่าในสัปดาห์หน้าจะได้ข้อสรุปเกี่ยวกับมาตรการที่จะเปิดรับนักธุรกิจต่างชาติให้สามารถเดินทางเข้ามาในประเทศไทยได้ หลังจากวันนี้ (4 ส.ค.63) ได้มีการหารือในกรอบเบื้องต้นไปบ้างแล้ว
โดยวันนี้ที่ประชุมคณะรัฐมนตรี (ครม.) ได้มีการหารือมาตรการผ่อนคลายให้นักธุรกิจเข้ามาในประเทศ แต่ต้องมีมาตรการที่รัดกุม เพื่อให้เกิดความเชื่อมั่น ซึ่งนักธุรกิจที่เข้ามาจะเป็นเจ้าของธุรกิจขนาดใหญ่ จึงคาดว่าจะมีข้อสรุปในสัปดาห์หน้า
ส่วนกรณีทหารสหรัฐอเมริกาเดินทางเข้ามาประเทศไทยจำนวน 71 นาย และเดินทางมาจากญี่ปุ่นอีก 32 นาย เพื่อมาฝึกร่วมในไทยนั้น นายกรัฐมนตรี กล่าวว่า เรื่องนี้ พล.อ.อภิรัชต์ คงสมพงษ์ ผู้บัญชาการทหารบก ได้ชี้แจงไปแล้ว ซึ่งทหารทุกนายจะต้องเข้าสถานกักกันตัวเป็นเวลา 14 วัน และปฏิบัติตามมาตรการที่กำหนดไว้ทุกอย่าง การเข้ามาฝึกดังกล่าวถือเป็นความร่วมมือระหว่างกัน ซึ่งขอให้ประชาชนเชื่อมั่นในกระบวนการดูแลความปลอดภัยของไทย และต้องช่วยกันป้องกันไม่ให้เกิดการแพร่ระบาด
“ถ้าทุกคนป้องกันก็ป้องกันได้ อย่าให้มีการหลุดลอดออกมาแล้วกัน” พล.อ.ประยุทธ์ กล่าว